પ્રાપ્ત માહિતી મુજબ ગત પાંચમી જૂનના રોજ ધી જ્યુબિલી ઇન્સ્ટિટ્યૂટની ગર્લ્સ માધ્યમિક વિભાગના શિક્ષક જાવેદમીયા મહંમદમીયા બેલીમ સહિત નવ વ્યક્તિઓ સામે મારામારીના બનાવને લઇ ઉમરેઠ પોલીસ મથકે ફરિયાદ નોંધાઈ હતી. જૂથ અથડામણમાં પોલીસે બંને પક્ષના આરોપીઓને જેલના સળિયા પાછળ ધકેલી દીધા હતા અને કોર્ટમાં રજૂ કરતા જામીન મંજૂર ન થતાં લગભગ છ દિવસ સુધી જેલવાસ ભોગવવો પડ્યો હતો. જેથી સરકારી નિયમ મુજબ ૪૮ કલાક કરતા વધુ સમય જેલ ભોગવનાર શિક્ષક ‘ડીન સસ્પેન્ડ’ થાય મતલબ આપોઆપ સસ્પેન્ડ થાય. આ બાબતે ટ્રસ્ટી મંડળે જિલ્લા શિક્ષણ વિભાગને લેખિત જાણ કરવાનો નિયમ છે. પરંતુ સરકારી નિયમને પણ ધોળી પી જઇ બેલીમને છાવરવાના થઇ રહેલા પ્રયાસથી ભારે હોબાળો મચ્યો છે. ટ્રસ્ટી મંડળના કેટલાક ટ્રસ્ટીઓ પણ આ બનાવથી સમસમી ઊઠ્યા હોવાની જાણકારી મળી છે. તો બેલીમને નોકરીએ રાખવાની અવેજમાં ટ્રસ્ટી મંડળને અંધારામાં રાખી અંગત લાભાલાભ લીધો હોવાથી ભીંસમાં મૂકાયેલ તત્વો ગુનેગાર શિક્ષકને છાવરવા મજબૂર બન્યાં હોવાના આક્ષેપ સહિતની ચર્ચા ભારે નવાઇ પમાડી રહી છે.